《永叔石月屏图》
宋代·苏舜钦

日月行上天，下照万物根。向之生荣背则死，故为万物生死门。

东西两交征，昼夜不暂停。胡为虢山石，留此皎月痕常存。

桂树散疏阴，有若图画成。永叔得之不能晓，作歌使我穷其原。

或疑月入此石中，分此二曜三处明。或云蟾兔好溪山，逃遁出月不可关。

浮波穴石恣所乐，嫦娥孤坐初不觉。玉杵夜无声，无物来捣药。

嫦娥惊推轮，下天自寻捉。绕地掀江蹋山岳，二物惊奔不复见。

留此玉轮之迹在青壁，风雨不可剥。此说亦诡异，予知未精确。

物有无情自相感，不间幽微与高邈。老蚌向月月降胎，海犀望星星入角。

彤霞烁石变灵砂，白虹贯岩生美璞。此乃西山石，久为月照著。

岁久光不灭，遂有团团月。寒辉笼笼出轻雾，坐对不复嗟残缺。

虾蟆纵汝恶觜吻，可能食此清光没。玉川子若在，见必喜不彻。

此虽隐石中，时有灵光发。土怪山鬼不敢近，照之僵仆肝脑裂。

有如君上明，下烛万类无遁形，光艳百世无亏盈。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。